പുള്ളിമാന്ചള്ള റോഡിലെ അപകട ഗര്ത്തം ഭീഷണി വണ്ടിത്താവളം: പുള്ളിമാന്ചള്ള വളവുപാലത്തില് റോഡില് മണ്ണിടിച്ചിലിലുണ്ടായ ഗര്ത്തം ഇതുവഴി വാഹനസഞ്ചാരം അപകട ഭീഷണിയിലായിരിക്കുകയാണ്. 2019ലെ പ്രളയജലത്തിലാണ് റോഡിന്റെ കിഴക്കു ഭാഗം മണ്ണിടിഞ്ഞ് ഗര്ത്തം ഉണ്ടായിരിക്കുന്നത്. പാലത്തിന്റെ സംരക്ഷണ ഭിത്തിയും തകര്ന്നു വീണിട്ടുണ്ട്. നന്ദിയോട് പാപ്പന്ചള്ളയ്ക്കുള്ള പാതയാണിത്. ഇക്കഴിഞ്ഞ ദിവസം പെയ്ത മഴ പെയ്തതില് വീണ്ടും മണ്ണിടിച്ചില് ഉണ്ടായി. സ്വകാര്യ ബസും ചരക്കു ലോറികളും കൂടാതെ ഇതര വാഹനങ്ങളും ഇതുവഴി സഞ്ചരിക്കുന്നുണ്ട്. കര്ഷകരില് നിന്നും നെല്ലുസംഭരണം നടത്തി ലോറികള് പാലം കടക്കുന്നത് സാഹസിക സഞ്ചാരത്തിലാണ്. ഭാരകൂടുതല് കാരണം മണ്ണിടിച്ചില് ഉണ്ടായാല് വന് ദുരന്തം തന്നെ ഉണ്ടാവുമെന്ന ആശങ്കയുമുണ്ട്. സ്കൂള് തുറക്കുന്നതോടെ വിദ്യാര്ഥികളുമായി വാഹനങ്ങള് ഇതുവഴി തന്നെ സഞ്ചരിക്കേണ്ടതുണ്ട്. കഴിഞ്ഞ വര്ഷം ബന്ധപ്പെട്ട വകുപ്പു അധികൃതര് ഗര്ത്തമുണ്ടായ സ്ഥലത്തെത്തി ഉടന് പുനര്നിര്മാണം നടത്തുമെന്ന് സമീപവാസികളെ അറിയിച്ചിരുന്നു. എന്നാല് പിന്നീട് ഗര്ത്തം ശരിപ്പെടുത്തുന്നതു സംബന്ധിച്ച് ഒരു നടപടികളും ഉണ്ടാവാത്തത് യാത്രക്കാരുടെയും സമീപവാസികളുടെയും പ്രതിഷേധത്തിന് ഇടയാക്കിയിട്ടുണ്ട്.